## Odluka o osnivanju Povjerenstva za zaštitu od zračenja i nuklearnu sigurnost

### NN 16/1995 (8.3.1995.), Odluka o osnivanju Povjerenstva za zaštitu od zračenja i nuklearnu sigurnost

# VLADA REPUBLIKE HRVATSKE

Na temelju članka 19. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94), Vlada
Republike Hrvatske je na sjednici održanoj 1. ožujka 1995. godine, donijela

## Odluku

### o osnivanju Povjerenstva za zaštitu od zračenja i nuklearnu sigurnost

I.

Osniva se Povjerenstvo za zaštitu od zračenja i nuklearnu sigurnost
(u tekstu koji slijedi: Povjerenstvo), koje djeluje kao savjetodavno tijelo
Vlade Republike Hrvatske.

II.

Povjerenstvo ima jedanaest članova, od kojih

1. pet članova čine po položaju:

- pomoćnik ministra zdravstva zadužen za zaštitu od zračenja,

- pomoćnik ministra gospodarstva zadužen za energetiku,

- pomoćnik ministra znanosti i tehnologije zadužen za tehnologiju,

- pomoćnik ministra unutarnjih poslova zadužen za civilnu zaštitu i

- ravnatelj Državne uprave za zaštitu okoliša;

2. šest članova imenuje Vlada Republike Hrvatske:

- jednog člana na prijedlog Ministarstva obrane,

- dva člana iz reda istaknutih stručnjaka s područja zaštite od zračenja
na prijedlog Ministarstva zdravstva,

- jednog člana iz reda istaknutih stručnjaka s područja nuklearne sigurnosti
na prijedlog Ministarstva gospodarstva,

- jednog člana iz reda istaknutih stručnjaka s područja zaštite od zračenja
ili nuklearne sigurnosti na prijedlog Ministarstva znanosti i tehnologije,

- jednog člana na prijedlog Državne uprave za vode.

III.

Predsjednik Povjerenstva je pomoćnik ministra zdravstva, a tajnika Povjerenstva
imenuje Vlada Republike Hrvatske iz uposlenih stručnjaka za nuklearnu sigurnost
u Ministarstvu gospodarstva.

IV.

Osnovni zadatak Povjerenstva je davanje prijedloga i mišljenja Vladi
Republike Hrvatske vezano za područje zaštite od zračenja i nuklearne sigurnosti,
te praćenje izvršenja predloženih mjera, o čemu Povjerenstvo izvješćuje
Vladu Republike Hrvatske. Povjerenstvo daje prijedloge i mišljenja o:

- strategiji razvoja zaštite od zračenja i nuklearne sigurnosti - načinu
uključenja u međunarodni sustav zaštite od zračenja i nuklearne sigurnosti,

- međunarodnoj suradnji na području zaštite od zračenja i nuklearne
sigurnosti, a posebice o pristupanju međunarodnim ugovorima vezanim uz
to područje,

- organizaciji zaštite od zračenja i nuklearne sigurnosti u Republici
Hrvatskoj,

- prijedlozima zakonskih i podzakonskih akata kojima se pobliže uređuju
odnosi na području zaštite od zračenja i nuklearne sigurnosti,

- organizaciji državnih službi za provođenje zaštite od zračenja i nuklearne
sigurnosti,

- nacionalnom planu i programu djelovanja u slučaju radiološke nezgode,

- i drugim aspektima zaštite od zračenja i nuklearne sigurnosti u Republici
Hrvatskoj. Povjerenstvo se ujedno zadužuje za davanje ocjene stanja zaštite
od zračenja i nuklearne sigurnosti u Republici Hrvatskoj o čemu izvješčuje
Vladu Republike Hrvatske, te predlaže mjere za sanaciju i unapređenje stanja.

V.

Povjerenstvo donosi Poslovnik o svome radu

VI.

Ova Odluka stupa na snagu danom donošenja i objavit će se u " Narodnim
novinama".

Klasa: 542-03/95-01/01

Urbroj: 5030114-95-4

Zagreb, 1. ožujka 1995.

Predsjednik

**Nikica Valentić,** v. r.

Odluka, NN 16/1995-295